CELEX: 32019D0691
Language: bg
Date: 2019-05-02 00:00:00
Title: Решение (ЕС) 2019/691 на Комисията от 2 май 2019 година за разрешаване на използването от икономическите оператори на услугите на други издатели на идентификатори в съответствие с член 4, параграф 5 от Регламент за изпълнение (ЕС) 2018/574 (Текст от значение за ЕИП.)

3.5.2019   
               
               
                  BG
               
               
                  Официален вестник на Европейския съюз
               
               
                  L 116/80
               
            
         РЕШЕНИЕ (ЕС) 2019/691 НА КОМИСИЯТА
         от 2 май 2019 година
         за разрешаване на използването от икономическите оператори на услугите на други издатели на идентификатори в съответствие с член 4, параграф 5 от Регламент за изпълнение (ЕС) 2018/574
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2014/40/ЕС на Европейския парламент и на Съвета от 3 април 2014 г. за сближаване на законовите, подзаконовите и административните разпоредби на държавите членки относно производството, представянето и продажбата на тютюневи и свързани с тях изделия и за отмяна на Директива 2001/37/ЕО (1), и по-специално член 15 от нея,
         като има предвид, че:
         
                     (1)
                  
                  
                     С Директива 2014/40/ЕС и с Решение за изпълнение (ЕС) 2018/574 на Комисията (2) се установява правната уредба за създаването на обща за целия Европейски съюз система за проследяване на тютюневи изделия. Освен това посредством тези актове се прилага на равнището на Съюза член 8 от Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна (3), който протокол е ратифициран от Европейския съюз (4) и предвижда създаването на общ режим за наблюдение и проследяване на тютюневите изделия.
                  
               
                     (2)
                  
                  
                     За да бъде възможно наблюдението и проследяването на всички тютюневи изделия на цялата територия на Съюза, в член 15, параграф 1 от Директива 2014/40/ЕС се изисква държавите членки да гарантират, че всички потребителски опаковки на тези изделия са маркирани с уникален идентификатор. Съгласно член 15, параграф 13 това изискване се прилага за цигарите и тютюна за ръчно свиване на цигари от 20 май 2019 г.
                  
               
                     (3)
                  
                  
                     Съгласно член 3, параграф 1 от Регламент за изпълнение (ЕС) 2018/574 всяка държава членка е задължена да определя субект („издател на идентификатори“), отговарящ за генерирането и издаването на уникални идентификатори. В член 3, параграф 6 се изисква държавите членки да уведомяват Комисията за определянето на издателя на идентификатори и за неговия идентификационен код в срок от един месец след определянето му.
                  
               
                     (4)
                  
                  
                     В член 4 от Регламент за изпълнение (ЕС) 2018/574 се определят правилата по отношение на компетентните издатели на идентификатори за генерирането и издаването на уникални идентификатори в зависимост от държавата членка, в която изделията са произведени, внесени или опаковани заедно в големи опаковки. В допълнение към това, съгласно втората алинея на член 4, параграф 1 дадена държава членка може да изиска определеният за нея издател на идентификатори да бъде компетентен за генерирането и издаването на уникални идентификатори за всички тютюневи изделия, пуснати на нейния пазар.
                  
               
                     (5)
                  
                  
                     В член 4, параграф 5 от Регламент за изпълнение (ЕС) 2018/574 се предвижда че при временно отсъствие на компетентния издател на идентификатори Комисията може да разреши на икономическите оператори да използват услугите на друг издател на идентификатори, който е бил определен в съответствие с член 3 от същия регламент.
                  
               
                     (6)
                  
                  
                     В член 9, параграф 2 и член 13, параграф 2 от Регламент за изпълнение (ЕС) 2018/574 се изисква икономическите оператори, които подават искане за издаване на уникален идентификатор на равнище потребителска или голяма опаковка, да предоставят информацията, посочена в глава II, раздел 2, точки 2.1 и 2.2 от приложение II към същия регламент. Тази информация е необходима за генерирането на уникалните идентификатори и включва идентификаторните кодове, които позволяват регистрирането на икономическите оператори, обектите и машините в системата за проследяване. Поради това идентификаторните кодове са от съществено значение, за да могат икономическите оператори да подават искания за издаване на уникален идентификатор от компетентния издател на идентификатори. Освен това и уникалните идентификатори, и идентификаторните кодове са необходими за записването и предаването на информация за движения на изделия и за събития, свързани със сделки. Правилата за подаване на искане за издаване на идентификаторни кодове за икономически оператори, обекти и машини са определени в членове 14, 16 и 18 от Регламент за изпълнение (ЕС) 2018/574. Компетентността на издателите на идентификатори за издаване на идентификаторни кодове се определя въз основа на мястото на дейност на икономическите оператори.
                  
               
                     (7)
                  
                  
                     Към момента на приемане на настоящото решение няколко държави членки не са уведомили Комисията в съответствие с член 3, параграф 6 от Регламент за изпълнение (ЕС) 2018/574 за определянето на съответни издатели на идентификатори. Без компетентен издател на идентификатори икономическите оператори няма да бъдат в състояние да поискат издаването на идентификаторни кодове и уникални идентификатори. Следователно те ще бъдат лишени от възможността да пускат свои изделия на пазара. Това би могло да наруши функционирането на вътрешния пазар, и по-специално вътреобщностната търговия с тютюневи изделия, което от своя страна би могло да накърни основната цел на системата за проследяване и да попречи на премахването на незаконната търговия с тютюневи изделия.
                  
               
                     (8)
                  
                  
                     С цел да се ограничи до известна степен потенциалното нарушаване на функционирането на вътрешния пазар и да се спомогне за гарантиране на своевременното въвеждане в експлоатация на системата за проследяване, Комисията следва, в съответствие с член 4, параграф 5 от Регламент за изпълнение (ЕС) 2018/574, да разреши на икономическите оператори да използват услугите на вече определен издател на идентификатори за ограничен период от време.
                  
               
                     (9)
                  
                  
                     Вече определените в съответствие с член 3, параграф 1 от Регламент за изпълнение (ЕС) 2018/574 издатели на идентификатори трябва да решат дали да приемат искания от икономически оператори за генериране и издаване на уникални идентификатори. При временно отсъствие на компетентния издател на идентификатори други определени издатели на идентификатори също могат да предоставят на икономическите оператори идентификаторните кодове, необходими за генериране и издаване на уникалните идентификатори, както и с цел да бъдат изпълнени задълженията, определени в член 15, параграф 5 от Директива 2014/40/ЕС и в глава VI от Регламент за изпълнение (ЕС) 2018/574. Предоставянето на допълнителни услуги в никакъв случай не следва да създава риск за другите дейности на издателя на идентификатори.
                  
               
                     (10)
                  
                  
                     Идентификаторните кодове, генерирани от издателите на идентификационни кодове при временно отсъствие на компетентния издател на идентификатори, следва да бъдат предадени на компетентния издател на идентификатори, след като той бъде определен, наред с другата необходима информация, посочена в член 14, параграф 2, член 16, параграф 2 и член 18, параграф 2 от Регламент за изпълнение (ЕС) 2018/574. Предаването следва да се извърши по електронен път и без излишно забавяне, въз основа на искане от компетентния издател на идентификатори, подадено до издателите на идентификатори, които са решили да генерират идентификационните кодове при временното отсъствие на компетентния издател на идентификатори.
                  
               
                     (11)
                  
                  
                     Разрешението за използване на услугите на друг издател на идентификатори по смисъла на член 4, параграф 5 от Регламент за изпълнение (ЕС) 2018/574 следва да се прилага само при временното отсъствие на компетентния издател на идентификатори.
                  
               
                     (12)
                  
                  
                     Настоящото решение не следва да накърнява правилата относно компетентността, определени в Регламент за изпълнение (ЕС) 2018/574 по отношение на издаването и регистрирането на кодове на икономически оператори и на обекти за оператори на първи търговски обекти за продажба на дребно.
                  
               
                     (13)
                  
                  
                     Като се има предвид, че системата за проследяване, описана в член 15 от Директива 2014/40/ЕС, се прилага за цигарите и за тютюна за ръчно свиване на цигари от 20 май 2019 г., настоящото решение следва да влезе в сила в деня на публикуването му в Официален вестник на Европейския съюз.
                     
                  
               
                     (14)
                  
                  
                     Предвид временния характер на разрешението съгласно член 4, параграф 5 от Регламент за изпълнение (ЕС) 2018/574, Комисията счита за необходимо да ограничи срока на действие на настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Комисията разрешава, в съответствие с член 4, параграф 5 от Регламент за изпълнение (ЕС) 2018/574, на икономическите оператори, определени в член 2, точка 2 от същия регламент, да използват услугите на друг издател на идентификатори, който е бил определен в съответствие с член 3 от Регламент за изпълнение (ЕС) 2018/574.
            Разрешението по първата алинея се прилага само докато продължава временното отсъствие на компетентния издател на идентификатори и най-късно до 31 декември 2019 г.
            Настоящото решение не накърнява правилата относно компетентността, определени в Регламент за изпълнение (ЕС) 2018/574 по отношение на издаването и регистрирането на кодове на икономически оператори и на обекти за оператори на първи търговски обекти за продажба на дребно.
         
         
            Член 2
            Идентификаторните кодове на икономически оператори, обекти и машини, генерирани от издателите на идентификационни кодове при временното отсъствие на компетентния издател на идентификатори, биват предадени на компетентния издател на идентификатори след като той бъде определен, при поискване и без излишно забавяне. Тези идентификаторни кодове се предават заедно с другата необходима информация, посочена в член 14, параграф 2, член 16, параграф 2 и член 18, параграф 2 от Регламент за изпълнение (ЕС) 2018/574.
            Предаването се извършва по електронен път.
            Компетентният издател на идентификатори уведомява икономическите оператори за предаването.
         
         
            Член 3
            Настоящото решение влиза в сила в деня на публикуването му в Официален вестник на Европейския съюз.
            
            То се прилага до 31 декември 2019 г. включително.
         
         
            Съставено в Брюксел на 2 май 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 127, 29.4.2014 г., стр. 1.
         
            (2)  Регламент за изпълнение (ЕС) 2018/574 на Комисията от 15 декември 2017 г. относно техническите стандарти за създаването и работата със система за проследяване на тютюневи изделия (ОВ L 96, 16.4.2018 г., стр. 7).
         
            (3)  Протокол за премахване на незаконната търговия с тютюневи изделия към Рамковата конвенция на Световната здравна организация за контрол на тютюна (ОВ L 268, 1.10.2016 г., стр. 10).
         
            (4)  Решение (ЕС) 2016/1749 на Съвета от 17 юни 2016 г. относно сключването от името на Европейския съюз на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, с изключение на неговите разпоредби, които попадат в обхвата на част трета, дял V от Договора за функционирането на Европейския съюз (ОВ L 268, 1.10.2016 г., стр. 1). Решение (ЕС) 2016/1750 на Съвета от 17 юни 2016 г. относно сключването от името на Европейския съюз на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, що се отнася до неговите разпоредби относно задълженията, свързани със съдебното сътрудничество по наказателноправни въпроси и определението за престъпления (ОВ L 268, 1.10.2016 г., стр. 6).